Քարահունջ գյուղում սողանքային երեւույթներ դիտվել են դեռեւս 1931 թվականից: 1968 թվականին Զանգեզուրի երկրաշարժից հետո ակտիվ սողանքի գոտում հայտնված 170 ընտանիք փոխհատուցում է ստացել եւ տներ կառուցել անվտանգ վայրում: Բնակավայրի վարչական մասի օպերատոր, առաջատար մասնագետ Ծովինար Սարգսյանի հաղորդմամբ՝ դեռ 40 ընտանիք շարունակում է «վախով» ապրել նախկին գյուղի տարածքում: Նրանցից ոմանք խոստացված փոխհատուցմանն են սպասում, մյուսները պետական աջակցություն ստացածների զավակներն են, որոնք առանձնացել են մեծահասակներից: